HŽ Putnički prijevoz učenicima srednjih škola uz kupljenu sufinanciranu mjesečnu kartu omogućava besplatan prijevoz s pojedinačnim kartama na bilo kojoj relaciji na području Hrvatske tijekom školske godine 2019./2020., objavili su iz te kompanije.
Kako bi ostvarili pojedinačno besplatno putovanje, srednjoškolci na blagajni HŽ-a moraju predočiti sufinanciranu kartu za tekući mjesec na temelju koje će im biti izdana pojedinačna karta za odabranu relaciju. “U srpnju i kolovozu 2020., učenici koji su tijekom školske godine koristili navedeni sufinancirani prijevoz (u trajanju najmanje osam mjeseci), ostvaruju 75 posto popusta na mjesečne karte - na relaciji na kojoj su putovali tijekom školske godine te besplatna putovanja na bilo kojoj relaciji na području Hrvatske”, kažu iz HŽPP-a.
Karte se izdaju na blagajnama, a učenici mogu putovati u drugom razredu svih vlakova (uz naplatu rezervacijske karte u iznosu od osam kuna u vlakovima u kojima je rezervacija sjedala obvezna). Ponuda vrijedi do 31. kolovoza 2020. J.P.